paragraph_text: Kako je propao rokenrol (ćirilica Како је пропао рокенрол) je jugoslavenska omnibus komedija iz 1989. godine. Sastoji se od tri dijela: Od izvora dva putića, Nije sve u ljubavi (ima nešto i u lovi) i Ne šalji mi pisma, koja su napisali i režirali tri različita scenarista i redatelja. Filmsku glazbu su također zajednički skladali i uglazbili rock sastavi Idoli, Električni orgazam i Disciplina kičme; svaki od sastava je komponirao glazbu za jedan segment filma. Tri različite priče su ispričane satiričnim i apsurdnim humorom u kontekstu popularne i mladenačke kulture u Jugoslaviji, neposredno prije njenog raspada.